P6_TA(2007)0079

Associeringsaftale EU/mellemamerikanske lande

Europa-Parlamentets henstilling til Rådet af 15. marts 2007 om forhandlingsmandat til en associeringsaftale mellem Den Europæiske Union og dens medlemsstater på den ene side og de mellemamerikanske lande på den anden side (2006/2222(INI))

Europa-Parlamentet,

- der henviser til forslag til henstilling til Rådet af Willi Meyer Pleite for GUE/NGL-Gruppen om retningslinjerne for indgåelse af en associeringsaftale mellem Den Europæiske Union og Mellemamerika (B6-0417/2006),

- der henviser til punkt 31 i Wien-erklæringen, som indeholder den afgørelse, Den Europæiske Union og Mellemamerika traf på det fjerde topmøde mellem EU og Latinamerika og Caribien afholdt den 12. maj 2006 i Wien om at indlede forhandlinger om en associeringsaftale, der omfatter en politisk dialog, samarbejdsprogrammer og en handelsaftale,

- der henviser til afsnit V i traktaten om Den Europæiske Union,

- der henviser til sin beslutning af 15. november 2001 om et globalt partnerskab og en fælles strategi for forbindelserne mellem Den Europæiske Union og Latinamerika [1],

- der henviser til sin beslutning af 27. april 2006 om et styrket partnerskab mellem Den Europæiske Union og Latinamerika [2],

- der henviser til forretningsordenens artikel 114, stk. 3, og artikel 83, stk. 5,

- der henviser til betænkning fra Udenrigsudvalget og udtalelser fra Udviklingsudvalget og Udvalget om International Handel (A6-0026/2007),

A. der henviser til, at respekt for demokrati, retsstat og alle menneskers ubegrænsede ret til fri udøvelse af menneskerettighederne samt fuld respekt for borgernes civile og politiske rettigheder i de to regioner er afgørende betingelser for en associering mellem parterne, således som det blev vedtaget i Wien,

B. der henviser til, at et grundlæggende element i aftalen er, at alle borgere, og navnlig de dårligst stillede som f.eks. de oprindelige befolkninger, garanteres fuld ret til at udøve deres grundlæggende rettigheder og til øget deltagelse på det sociale og politiske område,

C. der henviser til, at retningslinjerne for forhandlingerne om den fremtidige aftale om økonomisk associering, politisk samordning og samarbejde bør tilpasses parternes ønsker, således som det fastlagdes i Wien-erklæringens punkt 31 om indgåelse af en generel associeringsaftale, hvilket vil sige, at aftalen skal bekræfte overbevisningen om, at forbindelserne med Mellemamerika indebærer en politisk og økonomisk associering med regionen og dennes forskellige lande, hvor der tages hensyn til asymmetrierne og ulighederne mellem de to regioner og mellem de mellemamerikanske lande indbyrdes, at den derfor skal indeholde vigtige bestemmelser om udviklingssamarbejde og social samhørighed, og at frihandel skal være målet på lidt længere sigt,

D. der henviser til, at oprettelsen af Den Euro-Latinamerikanske Parlamentariske Forsamling (EuroLat) har været et afgørende skridt i retning af en styrkelse af den demokratiske legitimitet og den politiske dimension i forbindelserne mellem EU og Latinamerika, navnlig forbindelserne mellem EU og Mellemamerika, og at denne forsamling fremover vil være et permanent forum for den politiske dialog mellem de to regioner,

E. der henviser til, at der i retningslinjerne for forhandlingerne om den kommende aftale skal tages hensyn til de økonomiske, politiske og sociale forhold, der gør sig gældende i de fleste af de mellemamerikanske lande, ligesom forskellene i udvikling mellem de to regioner og de særlige træk, der kendetegner de økonomiske relationer i Mellemamerika, ikke må glemmes (koncentration af den regionale handel i ganske få lande, betydelig afhængighed af eksporten af traditionelle produkter, lave direkte udenlandske investeringer i regionen fra EU's side osv.),

1. henstiller til Rådet:

a) at forhandlingsmandatet udtrykkeligt kommer til at indeholde det retsgrundlag, som den nye associeringsaftale skal indgås på, og som bør være EF-traktatens artikel 310 sammenholdt med artikel 300, stk. 2, første afsnit, første punktum, og artikel 300, stk. 3, andet afsnit,

b) at det i forhandlingsmandatet præciseres, at sigtet med associeringsaftalen mellem EU og Mellemamerika er en gradvis liberalisering af samhandelen — på rimelige vilkår og til gensidig gavn for parterne baseret på komplementaritet og solidaritet, politisk dialog og samarbejde sideløbende med konsolidering af demokratiet og retsstatsprincippet og fuld respekt for menneskerettighederne, de borgerlige og politiske rettigheder, den sociale samhørighed, en bæredygtig menneskelig udvikling og de økonomiske og sociale rettigheder uden at tilsidesætte den kulturelle og miljømæssige dimension af disse rettigheder,

c) at retningslinjerne kommer til at indeholde de ordninger, som er nødvendige for at sikre, at aftalens bestemmelser er i fuld overensstemmelse med mandatet i EU-traktaten, i henhold til hvilket fremme af en bæredygtig menneskelig udvikling som fastsat i De Forenede Nationers udviklingsprogram fra 1996, fremme af det internationale samarbejde, udvikling og befæstelse af demokratiet samt respekt for menneskerettighederne er grundlæggende målsætninger for Unionen,

d) at retningslinjerne under hensyntagen til den sårbarhed, der kendetegner den mellemamerikanske udvikling på det socioøkonomiske, miljømæssige og demokratiske plan, fastlægger de centrale emner for dagsordenen og den politiske dialog, herunder en ajourføring af målene og emnerne med hensyn til demokratisk regeringsførelse, bekæmpelse af terrorisme, fredsbevaring og beskyttelse af sikkerheden samt konfliktstyring, og omfatter nye centrale emner som fattigdomsbekæmpelse, støtte til den sociale samhørighed, migration og personudvekslinger, bekæmpelse af kriminalitet og især af vold på tværs af grænserne (handel med narkotika og lette våben, menneskehandel, organiseret bandekriminalitet) osv., samt at de indeholder forslag til konkrete foranstaltninger på områder som vedtagelse af fælles standpunkter i internationale fora og i FN for at sikre en reel politisk samordning på internationalt plan mellem de to regioner,

e) at fastsætte, at medlemmerne af det blandede parlamentariske udvalg EU-Mellemamerika, som vil blive nedsat i henhold til den nye associeringsaftale, udpeges blandt medlemmerne af Europa-Parlamentet, det mellemamerikanske parlament, nationale parlamenter, der endnu ikke tilhører nogen forsamling af regional art, og Eurolat som et konkret udtryk for støtte til den regionale integration i Mellemamerika og det biregionale strategiske partnerskab mellem EU og Latinamerika og Caribien,

f) at der i retningslinjerne medtages særlige henvisninger til civilsamfundets passende deltagelse i den nye politiske dialog, at der foreslås regelmæssig afholdelse af konferencer med deltagelse af repræsentanter for civilsamfundet i EU og Mellemamerika, at disse repræsentanter får observatørstatus på ministermøderne, samt at deres aktive deltagelse i de tilhørende fora, udvalg og underudvalg mv. fremmes i alle faser af drøftelser, forhandlinger og opfølgning,

g) at der lægges stor vægt på at støtte kampen mod straffrihed og korruption og fremme handlinger og programmer til fordel for styrkelse af de demokratiske institutioner i Mellemamerika,

h) at retningslinjerne sigter mod en forøgelse af EU's støtte til integrationsprocessen i Mellemamerika samt en reform og styrkelse af regelsæt og institutioner, deriblandt generalsekretariatet, det mellemamerikanske parlament og den mellemamerikanske domstol, med henblik på større effektivitet, repræsentativitet og legitimitet, særligt hvad angår toldunionen, den frie bevægelighed for personer, fælles politikker, harmonisering af lovgivning og indførelse af en egen finansieringsordning,

i) at målene om støtte til den regionale integration, særlig integrationen af den fysiske infrastruktur, transport, kommunikation og energi, indarbejdes i målene for det næste mandat for Den Europæiske Investeringsbanks aktiviteter i Latinamerika, således at bankens handlinger bliver et effektivt supplement til den nye aftale,

j) at samarbejde med de centralamerikanske lande og støtte deres indsats mod ulovlig fremstilling og handel med narkotika, og at der i denne støtte indgår et tilbud om hjælpeprogrammer henvendt til landmændene med henblik på indførelse af alternative afgrøder, hvis markedsføring EU kan være med til at garantere på effektiv vis,

k) at retningslinjerne for associeringsaftalen kommer til at omfatte den såkaldte demokratiklausul og dennes gyldighed og fastlægger ordninger, som fortsat kan sikre arbejdsmarkeds- og miljøincitamenterne som led i GSP [3], herunder GSP+, ved hjælp af sociale og miljømæssige bestemmelser, og at der udtrykkeligt henvises til de konkrete ordninger, der skal gøre associeringsaftalen operationel, samt at det foreskrives, at der udarbejdes en årsrapport til Europa-Parlamentet om Kommissionens opfølgning,

l) at tage med i betragtning, at GSP, herunder GSP+, er en selvstændig EU-ordning til fordel for de mellemamerikanske lande, som tager udgangspunkt i deres udviklingsniveau,

m) at der i bestemmelserne vedrørende udviklingssamarbejdet i den nye aftale tages hensyn til de særlige forhold i Mellemamerika og til realiseringen af millenniummålene for udvikling i regionen, og at der tages udgangspunkt i, at opbygning af menneskelige ressourcer og kulturel og uddannelsesmæssig udveksling er en forudsætning for at kunne overvinde fattigdommen i regionen, idet der lægges særlig vægt på uddannelse, forskning, videnskab og teknologi samt kultur, hvor der samtidig tilskyndes til flere udvekslinger på disse områder,

n) at det understreges, at associeringsaftalen mellem EU og Mellemamerika dels skal baseres på en realisering af millenniummålene for udvikling, dels på udryddelse af fattigdom og nedbringelse af uligheder, som de prioriterede samarbejdsmålsætninger fastsat af Unionen,

o) at sikre, at det samarbejde og de økonomiske instrumenter, der står til Unionens rådighed, også anvendes til at fremme og beskytte miljøet i den mellemamerikanske region,

p) at der lægges særlig vægt på turistprojekter i Mellemamerika med det formål at gennemføre disse på en bæredygtig måde, idet denne aktivitet vil stimulere den økonomiske vækst,

q) at drage omsorg for, at også det tresidede og biregionale samarbejde, navnlig med Caribien, ligesom politikken vedrørende syd-syd-samarbejdet vil blive fremmet, når associeringsaftalen er trådt i kraft,

r) at fremme en støtteramme tilpasset SMV'erne og gøre denne til et væsentligt element i den økonomiske udvikling og skabelsen af arbejdspladser og social velfærd, samt at undersøge, hvilke foranstaltninger — navnlig af fiskal karakter — som vil kunne træffes for at bekæmpe arbejdsløsheden i SMV'erne, og sørge for at udvikle støtteprogrammer på forskningsområdet rettet mod disse virksomheder,

s) at der ydes støtte til de mindre producenter og SMV'erne i almindelighed, og tilskyndes til at investere i små virksomheder, idet åbningen af de europæiske markeder grundlæggende set vil være til gavn for de største producenter, som er i stand til at opfylde de europæiske krav på sundheds- og plantesundhedsområdet,

t) at indgå en omfattende og afbalanceret associeringsaftale, der bygger på tre søjler: en politisk og institutionel del, der styrker den demokratiske dialog og det politiske samarbejde, en samarbejdsdel, der fremmer bæredygtig økonomisk og social udvikling, og en handelsdel, hvorved der på sigt etableres et avanceret frihandelsområde med en bred dagsorden, som ud over en gradvis og gensidig liberalisering af handelen med varer og tjenesteydelser også omfatter investering, offentlige indkøb, beskyttelse af den intellektuelle ejendomsret, samarbejde om konkurrencefremmende og handelsbeskyttende instrumenter, handelsfremmende foranstaltninger og en effektiv mekanisme til bilæggelse af tvister,

u) at retningslinjerne sigter mod en gradvis og gensidig liberalisering af samhandelen på retfærdige og for begge parter fordelagtige vilkår, der er baseret på komplementaritet og solidaritet, og mod, at varer fra Mellemamerika gradvist får adgang til de europæiske markeder på konkurrencedygtige vilkår, uden at den fremtidige aftale forværrer de nuværende asymmetrier, og at aftalen derfor kommer til at indeholde bestemmelser om særbehandling med differentierede og fleksible frister, der fastsættes ud fra de mellemamerikanske landes tilsagn om og reelt opnåede forbedringer af konkurrenceevnen som følge af EU's støtteforanstaltninger til fremme af produktionsændringer og konkurrenceevne i Mellemamerika, f.eks. teknologioverførsel, medtagelse af krav om nationalt indhold i oprindelsesbestemmelserne og udarbejdelse af programmer for samarbejde og faglig bistand, samtidig med at der gøres en indsats for at fremme et stabilt retsgrundlag og klare spilleregler, der sikrer investeringerne og parternes økonomiske og kommercielle forbindelser,

v) at betragte et euro-latinamerikansk område for et samlet interregionalt partnerskab som et vigtigt strategisk mål for EU's eksterne forbindelser i en international sammenhæng, der er karakteriseret ved øget indbyrdes afhængighed, økonomisk vækst og fremkomst af nye økonomiske magter,

w) at det sammen med Parlamentet anmoder Kommissionen om hurtigst muligt at tage initiativ til en vurdering af handelsaftalens konsekvenser for bæredygtigheden, som et første skridt i forhandlingerne om en handelsaftale, og om at underrette Parlamentet om de initiativer, den tager i denne forbindelse,

x) at der navnlig ikke forekommer nogen udtrykkelig eller stiltiende betingelse, som gør indgåelsen af den fremtidige aftale mellem EU og Mellemamerika afhængig af en forudgående afslutning af forhandlingsrunden inden for Verdenssundhedsorganisationen (WTO), uden at dette dog forhindrer, at aftalen til sin tid kommer til at omfatte de resultater fra Doha-arbejdsprogrammet, som er forenelige med det endelige mål, nemlig at føre associeringen mellem EU og Mellemamerika ud i livet, og at dette kommer til at tjene som et håndgribeligt og afgørende bevis på støtten til den regionale integration i Mellemamerika,

y) at støtte etableringen af et interregionalt euro-latinamerikansk associeringsområde i fuld overensstemmelse med den nye gennemsigtighedsmekanisme og de gældende rettigheder og pligter under WTO, særlig artikel XXIV i den almindelige overenskomst om told og udenrigshandel (GATT) og artikel V i den almindelige overenskomst om handel med tjenesteydelser (GATS), og på den måde bidrage til at styrke det multilaterale handelssystem,

z) at forhandle sig frem til én enkelt og samlet handelsaftale, som rækker ud over forhandlingsparternes nuværende og fremtidige WTO-forpligtelser, og etablerer et euro-latinamerikansk område for et samlet interregionalt partnerskab efter en overgangsperiode, som er i overensstemmelse med WTO's krav, og som uden at udelukke nogen sektor og med så få restriktioner som muligt tager højde for udviklingsgraden og visse produkters særlige følsomhed,

a a) at betragte det som et meget vigtigt skridt med henblik på en tilfredsstillende afvikling af forhandlingerne, at Mellemamerika som bekræftet på ovennævnte topmøde i Wien har bestræbt sig på at opfylde sine forpligtelser til som planlagt at gennemføre de beslutninger, der blev truffet af de mellemamerikanske stats- og regeringschefer fra Panama, Belize, Costa Rica, El Salvador, Guatemala, Honduras, Nicaraqua og Den Dominikanske Republik i Panama den 9. marts 2006, og som tager sigte på at etablere en effektiv toldunion, og at søge at få ratificeret den mellemamerikanske aftale om investering og tjenesteydelser og udvikle en retsmekanisme, som kan sikre håndhævelse af den regionale økonomiske lovgivning i hele regionen,

a b) at der tages hensyn til, at der i den fælles evaluering EU-Mellemamerika af den regionale økonomiske integration i Mellemamerika fremhæves en række vigtige konkrete konklusioner på det operationelle plan (om den institutionelle ramme, den økonomiske integration, toldunionen, de tekniske handelshindringer, sundheds- og plantesundhedsforanstaltninger, liberalisering af tjenester og investeringer i regionen, offentlige indkøb, intellektuelle ejendomsrettigheder og det geografiske informationssystem, konkurrence og instrumentet til beskyttelse af handelen) for at styrke, udvikle og fuldende den mellemamerikanske toldunion og det fælles indre marked, der er af afgørende betydning for forhandlingerne om og etableringen af et reelt frihandelsområde mellem de to regioner,

a c) at tage i betragtning, at konsolidering og styrkelse af det mellemamerikanske fællesmarked, især ved hjælp af gennemførelse af toldunionen og det fælles marked, inklusive etablering af en politik for udenrigshandel og reel fri bevægelighed for importerede varer, vil gøre det muligt at begrænse hindringerne for erhvervslivet og at stimulere samhandelen og investeringerne mellem de to regioner,

a d) at tilbyde fornuftige nye muligheder for markedsadgang inden for landbrugssektoren, som er en afgørende sektor for udviklingen i Mellemamerika, uafhængigt af de fremskridt, der gøres på andre områder, f.eks. med hensyn til markedsadgang for ikke-landbrugsprodukter og tjenesteydelser, samt med hensyn til andre landbrugsspørgsmål,

a e) at der sikres et vidtrækkende og afbalanceret resultat af forhandlingerne om markedsadgang for ikkelandbrugsprodukter med henblik på at åbne nye, reelle muligheder for markedsadgang over hele handelsspektret, men med en passende grad af fleksibilitet med hensyn til tidsplanen for Mellemamerikas afskaffelse af told, herunder opretholdelse og udvidelse af fiskerirelaterede aktiviteter,

a f) at der i fuldt omfang tages hensyn til, at fiskeriet er et vigtigt og følsomt område for både EU og Mellemamerika på grund af dette erhvervs bidrag til den økonomiske udvikling og jobskabelsen i området, samtidig med at det er nødvendigt at bevare fiskeressourcernes bæredygtighed gennem et ansvarligt fiskeri,

a g) at der tages hensyn til, hvor vigtigt det er at garantere universel adgang til væsentlige tjenester og de enkelte staters ret til at indføre bestemmelser og følgelig at træde varsomt under forhandlingerne om liberalisering af handelen med tjenesteydelser i overensstemmelse med artikel V i GATS for at sikre reelle forbedringer med hensyn til de hidtil aftalte og anvendte liberaliseringskrav og behovet for et klart og gennemskueligt regelværk, samt at afholde sig fra at fremsætte forslag eller acceptere anmodninger inden for offentlig sundhed og uddannelse,

a h) at der tages hensyn til turistsektorens voksende potentiale for investeringerne i og udviklingen af de mellemamerikanske landes økonomi samt betydningen af at fremme turismen mellem de to regioner,

a i) at sørge for, at det kommer til at indgå som en generel bestemmelse, at både EU og Mellemamerika principielt skal tilstræbe, at der i sidste instans bliver overensstemmelse mellem de forskellige aftaler mellem de to regioner, som allerede er i kraft eller som befinder sig i forhandlingsfasen,

a j) at der tages hensyn til det forhold, at ordningerne for bilæggelse af tvister i tilsvarende handelsaftaler, som Fællesskabet har indgået med tredjelande, ikke anvendes tilfredsstillende, og at Kommissionen derfor skal opfordres til at fremsætte nye forslag til en mere effektiv ordning for bilæggelse af tvister, som åbner mulighed for at udtale sig i konflikter, der kan opstå i de sektorer, som er omfattet af frihandelsaftalen,

a k) at drage omsorg for, at Kommissionen, om nødvendigt på fortrolig basis, giver Parlamentet en udtømmende orientering såvel om udkast til forhandlingsdirektiver som om de endeligt vedtagne forhandlingsdirektiver;

2. pålægger sin formand at sende denne henstilling til Rådet og til orientering til Kommissionen samt til regeringerne og parlamenterne i Den Europæiske Unions medlemsstater og landene i Mellemamerika.

[1] EFT C 140 E af 13.6.2002, s. 569.

[2] EUT C 296 E af 6.12.2006, s. 123.

[3] Rådets forordning (EF) nr. 980/2005 af 27. juni 2005 om anvendelse af et arrangement med generelle toldpræferencer (EUT L 169 af 30.6.2005, s. 1).

--------------------------------------------------